**Oļegs Fiļs** (dzimis 1973. gada 12. decembrī) ir Latvijas uzņēmējs, viens no *ABLV Bank* vadītājiem un īpašniekiem. No 1996. līdz 2011. gadam — valdes priekšsēdētāja vietnieks, no 2011. līdz 2018. gadam — padomes priekšsēdētājs.

Biogrāfija
----------

Dzimis 1973. gada 12. decembrī Rīgā skaitļošanas speciālistu ģimenē. Bērnībā daudz laika pavadījis Ogrē pie vecvecākiem, nodarbojās ar futbolu, bija vārtsargs Latvijas futbola izlases jauniešu komandās. 
Mācījās Rīgas 72. vidusskolā, kuru pabeidza 1990. gadā. Studēja Latvijas Universitātes Ekonomikas un vadības fakultātē.

Studiju laikā atsaucās uz sava vēlākā biznesa partnera Ernesta Berņa sludinājumu un sāka strādāt bankas «Dālderis» mātesuzņēmumā. Pēc «Dāldera» apvienošanās ar Sakaru banku no 1993. līdz 1995. gadam bija Berņa, kurš tobrīd bija Sakaru bankas dīleru daļas vadītājs, vietnieks, atsevišķās telpās Vecrīgā viņš nodarbojās ar valūtas konvertāciju.

1995. gadā, mēnesi pēc tam, kad Bernis piekrita piedāvājumam izveidot un vadīt Aizkraukles bankas filiāli Rīgā, Fiļs tika atlaists no amata Sakaru bankā sakarā ar «uzticības zaudēšanu». Īsi pēc tam, laikā, kad bankas lielākais akcionārs — Baltijas Vērtspapīru nams — piedzīvoja finansiālas grūtības, Bernis kopā ar Fiļu nopirka lielāko daļu Aizkraukles bankas akciju. Fiļa atlaišana no Sakaru bankas sākotnēji liedza viņam ieņemt amatu Aizkraukles bankas valdē, līdz tiesā tika pierādīts, ka Fiļs no darba aizgājis pēc paša vēlēšanās.

1996. gadā Fiļs kļuva par Aizkraukles bankas valdes priekšsēdētāja vietnieku. 1999. gadā naturalizācijas ceļā kļuva par Latvijas pilsoni. 2011. gadā kļuva par bankas padomes priekšsēdētāju, amatā nomainot mirušo Aleksandru Bergmani. 2011. gadā Aizkraukles banka nomainīja nosaukumu uz *ABLV Bank*.

2018. gada februārī, neilgi pēc tam, kad ASV Finanšu ministrijas Finanšu noziegumu apkarošanas institūcija rosināja *ABLV Bank* noteikt sankcijas par naudas atmazgāšanu, banka pasludināja, ka uzsāks pašlikvidācijas procesu.

Privātā dzīve
-------------

Oļegs Fiļs bija precējies ar Janu Frolovu, vēlāk — ar Olgu Orlovu. No šīm attiecībām Fiļam ir četri bērni. 2005. gada sākumā viņš iegādājās un atjaunoja Nurmuižas pils kompleksu. 2016. gada 1. oktobrī Rīgas Svētās Marijas Magdalēnas baznīcā apprecējās ar Santu Zāmueli. Laulība šķirta 2018. gadā.

Atsauces
--------

1. 1 2 3  Aiga Naudiņa. «Esmu komandas cilvēks». Talsu Vēstis, 2014. gada 10. oktobrī. Skatīts: 2018. gada 30. martā.
2. ↑  «Ārzemnieku noguldījumi veicina attīstību». Diena. 2013. gada 9. decembrī. Skatīts: 2018. gada 4. martā.
3. 1 2 3 4 5 6 7  Inga Spriņģe. «Miljons mākslai». Diena, 2005. gada 8. oktobrī. Skatīts: 2018. gada 4. martā.
4. ↑  Anna Novicka, Jegors Jerohomovičs. «Kredīti paliek pagātnē. Pilna intervija ar Ernestu Berni». Diena, 2008. gada 16. septembrī. Skatīts: 2018. gada 4. martā.
5. ↑  «Cik skoloti ir Latvijas visbagātākie ļaudis?». Delfi. 2013. gada 16. novembrī. Skatīts: 2018. gada 4. martā.
6. ↑  Lelde Petrāne. «Miris ABLV Bank pamatlicējs un padomes priekšsēdētājs». Dienas Bizness, 2011. gada 26. augustā. Skatīts: 2018. gada 4. martā.
7. ↑  Gunta Kursiša. «Fiļs pamet a/s ABLV Bank valdi un pievienojas padomei». Dienas Bizness, 2011. gada 18. oktobrī. Skatīts: 2018. gada 4. martā.
8. ↑  «‘Aizkraukles banka’ maina nosaukumu uz ‘ABLV Bank’». Delfi. 2011. gada 23. maijā. Skatīts: 2018. gada 4. martā.
9. ↑  «Klientu un kreditoru interešu aizstāvībai «ABLV Bank» nolemj pašlikvidēties». Latvijas Sabiedriskie mediji. 2018. gada 26. februārī. Skatīts: 2018. gada 4. martā.
10. 1 2  «Fiļs: "Pat steiku cepam uz maiņām!" Kā ar sievu sadzīvo Latvijas bagātākais vīrietis». Kas jauns?. 2017. gada 24. aprīlī. Skatīts: 2018. gada 4. martā.
11. ↑  «Tiek šķirta Oļega Fiļa pusotru gadu ilgusī laulība». delfi.lv. 2018. gada 10. aprīlī. Skatīts: 2018. gada 1. jūlijā.

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* VIAF: 3064153411786941700007

 |

 |